The Moon Is Rising

«The Moon Is Rising» (norsk oversettelse: månen stiger) er en sang fra 2021 med den latviske sangeren Samanta Tīna. Sangen ble utgitt 12. mars 2021 og var Latvias bidrag til Eurovision Song Contest 2021 i Rotterdam i Nederland.

Om sangen 
Sangen var en av elleve låter som ble spesialskrevet for Samanta Tīna under en låtskriverleir i Latvia i 2020. Blant deltakerne var Latvias 2015-deltaker Aminata, 2005-deltaker Kārlis Būmeistars og sjef for Latvias musikkeksportforening, Agnese Cimuška-Rekke. «The Moon Is Rising» ble til slutt laget med temaer fra fire av sagene og er produsert av Oskars Uhaņs. 

Ifølge Samanta Tīna handler sangen om kvinner og kvinners rettigheter: «I sangen snakker jeg om at alle kvinner er likeverdige, uansett hvem vi er. Vi er ikke kvinner, men Kvinnen, vi er alle en dronning, og hver har sin egen krone».

Sangen ble offentliggjort 12. mars 2021 på YouTube og i tv-programmet Kā uzvarēt Eirovīzijā? Samantas Tīnas ceļš uz Roterdamu (Hvordan vinne Eurovision? Samanta Tīnas vei til Rotterdam) på LTV1.

Eurovision Song Contest 
«The Moon Is Rising» var Latvias bidrag i Eurovision Song Contest 2021. Latvia ble trukket til å delta i semifinale 2 i Rotterdam Ahoy i Rotterdam i Nederland torsdag 20. mai. Sangen endte på 17. og siste plass i semifinalen og kvalifiserte seg ikke til finalen lørdag 22. mai. Dette var femte gang Latvia endte sist i en semifinale.

Referanser 

 
 

 

Latvisk musikk
Sanger fra 2021
Bidrag til Eurovision Song Contest 2021